CELEX: 32017D1138
Language: et
Date: 2017-06-19 00:00:00
Title: Nõukogu otsus (EL) 2017/1138, 19. juuni 2017, Euroopa Liidu nimel Minamata elavhõbedakonventsiooni osaliste konverentsi esimesel istungil võetava seisukoha kohta seoses konventsiooni artikli 3 lõikes 12 osutatud sertifikaadi ning konventsiooni artikli 8 lõigetes 8 ja 9 osutatud suuniste nõutava sisu vastuvõtmisega

27.6.2017   
            
            
               ET
            
            
               Euroopa Liidu Teataja
            
            
               L 164/56
            
         NÕUKOGU OTSUS (EL) 2017/1138,
   19. juuni 2017,
   Euroopa Liidu nimel Minamata elavhõbedakonventsiooni osaliste konverentsi esimesel istungil võetava seisukoha kohta seoses konventsiooni artikli 3 lõikes 12 osutatud sertifikaadi ning konventsiooni artikli 8 lõigetes 8 ja 9 osutatud suuniste nõutava sisu vastuvõtmisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu otsusega (EL) 2017/939 (1) kiideti 11. mail 2017 Euroopa Liidu nimel heaks Minamata elavhõbedakonventsioon (2) („konventsioon“).
            
         
               (2)
            
            
               Konventsioon jõustub 16. augustil 2017. Konventsiooni osaliste konverentsi esimene istung („konverentsi esimene istung“) toimub 24.–29. septembril 2017 Genfis. Neid asjaolusid arvestades peaks liit kindlaks määrama seisukoha, mis konverentsi esimesel istungil võetakse.
            
         
               (3)
            
            
               Konventsiooni artikli 3 lõike 8 kohaselt võivad osalised, kes kavatsevad elavhõbedat importida muust kui osalisest riigist, lubada sellist importi ainult tingimusel, et eksportija, kes ei ole osaline, esitab sertifikaadi, mille kohaselt imporditav elavhõbe ei pärine elavhõbeda põhimaavarana kaevandamisest ega ole kloorleelise käitise dekomisjoneerimisel tekkinud liigne elavhõbe („sertifikaat“).
            
         
               (4)
            
            
               Konventsiooni artikli 3 lõikes 12 on ette nähtud, et konverentsi esimesel istungil võetakse vastu sertifikaadi nõutav sisu. Sertifikaadi sellisel nõutaval sisul on seega õiguslikud tagajärjed.
            
         
               (5)
            
            
               Euroopa Parlamendi ja nõukogu määrus (EL) 2017/852 (3) on kooskõlas konventsiooni artikli 3 lõike 8 sätetega, mida on täiendatud sertifikaadi kavandatud nõutava sisuga.
            
         
               (6)
            
            
               Konventsiooni artikli 8 lõikega 4 nõutakse osalistelt selle tagamist, et uute punktallikate puhul, mis kuuluvad D lisas loetletud allikakategooriatesse, kasutatakse parimat võimalikku tehnikat ja parimaid keskkonnatavasid, et ohjata ning vähendada võimaluse korral elavhõbeda ja selle ühendite heidet atmosfääri.
            
         
               (7)
            
            
               Konventsiooni artikli 8 lõikega 5 on ette nähtud, et osalised ohjavad ning vähendavad võimaluse korral D lisa allikakategooriate loetellu kuuluvatest olemasolevatest punktallikatest pärit elavhõbeda ja selle ühendite heiteid õhku, rakendades ühte või mitut järgmistest meetmetest: parima võimaliku tehnika kasutamine ja parimate keskkonnatavade järgimine; koguseliste eesmärkide või heite piirnormide kehtestamine; paljude saasteainete piiramise strateegia kehtestamine või asendusmeetmed.
            
         
               (8)
            
            
               Konventsiooni artikli 8 lõikes 7 on nõutud, et osalised peavad looma registri elavhõbeda ja selle ühendite heidete kohta atmosfääri ja seda pidama.
            
         
               (9)
            
            
               Konventsiooni artikli 8 lõikes 8 on sätestatud, et konverentsi esimesel istungil võetakse vastu suunised parima võimaliku tehnika ja parimate keskkonnatavade kohta, võttes arvesse kõiki uute ja olemasolevate allikate erinevusi ning vajadust vähendada terviklikku keskkonnamõju, samuti suunised, mille eesmärk on toetada osalistel artikli 8 lõike 5 kohaste kohustuste täitmist, eriti eesmärkide määratlemist ja heite piirnormide kehtestamist.
            
         
               (10)
            
            
               Konventsiooni artikli 8 lõikega 9 on ette nähtud, et konventsiooni osaliste konverents võtab võimalikult kiiresti vastu suunised selle kohta, mida osalised võivad edasi arendada vastavalt artikli 8 lõike 2 punktile b, kui nad otsustavad kohaldada elavhõbeda ja selle ühendite õhku eralduvate heidete suhtes ohjamismeetmeid ainult selliste punktallikate puhul, mis on D lisa teatava allikakategooria punktallikad, eeldusel et nende heide moodustab vähemalt 75 protsenti kõnealuse allikakategooria heidetest, ning suunised elavhõbeda ja selle ühendite õhku eralduvate heidete registri kohta.
            
         
               (11)
            
            
               Konventsiooni artikli 8 lõike 10 teises lauses on täpsustatud, et osalised võtavad neid suuniseid arvesse kõnealuse artikli asjaomaste sätete rakendamisel. Sellistel suunistel on seega õiguslikud tagajärjed.
            
         
               (12)
            
            
               Konventsiooni valitsustevaheline läbirääkimiskomitee võttis 10.–15. märtsil 2016 Jordaanias toimunud seitsmendal istungil ajutiselt vastu konventsiooni artikli 8 lõigetes 8 ja 9 osutatud neli suunisdokumenti, oodates nende ametlikku vastuvõtmist konverentsi esimesel istungil.
            
         
               (13)
            
            
               Liidu õigusaktid, sealhulgas Euroopa Parlamendi ja nõukogu direktiiv 2010/75/EL (4) ning Euroopa Parlamendi ja nõukogu määrus (EÜ) nr 166/2006, (5) on kooskõlas konventsiooni artikliga 8, mida on täiendatud kavandatud suunistega.
            
         
               (14)
            
            
               Sellest tulenevalt tuleks toetada sertifikaadi kavandatud nõutavat sisu ning nelja kavandatud suunisdokumenti,
            
         ON VASTU VÕTNUD KÄESOLEVA OTSUSE:
   Artikkel 1
   Seisukoht, mis võetakse Euroopa Liidu nimel Minamata elavhõbedakonventsiooni („konventsioon“) osaliste konverentsi esimesel istungil, toetab konventsiooni artikli 3 lõikes 12 osutatud sertifikaadi ning artikli 8 lõigetes 8 ja 9 osutatud suuniste nõutava sisu vastuvõtmist.
   Esimeses lõigus osutatud dokumentide väiksemates muudatustes võivad liidu esindajad kokku leppida liikmesriikidega koordineerimiskoosolekute käigus konsulteerides, ilma nõukogu täiendava otsuseta.
   Artikkel 2
   Konventsiooni osaliste konverentsi otsus(ed), millega artiklis 1 osutatud dokumendid vastu võetakse, avaldatakse Euroopa Liidu Teatajas.
   Artikkel 3
   Käesolev otsus jõustub selle vastuvõtmise päeval.
   
      Luxembourg, 19. juuni 2017
      
         
            Nõukogu nimel
         
         
            eesistuja
         
         J. HERRERA
      
   
   
      (1)  Nõukogu 11. mai 2017. aasta otsus (EL) 2017/939 Minamata elavhõbedakonventsiooni Euroopa Liidu nimel sõlmimise kohta (ELT L 142, 2.6.2017, lk 4).
   
      (2)  ELT L 142, 2.6.2017, lk 6.
   
      (3)  Euroopa Parlamendi ja nõukogu 17. mai 2017. aasta määrus (EL) 2017/852 elavhõbeda kohta ja millega tunnistatakse kehtetuks määrus (EÜ) nr 1102/2008 (ELT L 137, 24.5.2017, lk 1).
   
      (4)  Euroopa Parlamendi ja nõukogu 24. novembri 2010. aasta direktiiv 2010/75/EL tööstusheidete kohta (saastuse kompleksne vältimine ja kontroll) (ELT L 334, 17.12.2010, lk 17).
   
      (5)  Euroopa Parlamendi ja nõukogu 18. jaanuari 2006. aasta määrus (EÜ) nr 166/2006, mis käsitleb Euroopa saasteainete heite- ja ülekanderegistri loomist ning millega muudetakse nõukogu direktiive 91/689/EMÜ ja 96/61/EÜ (ELT L 33, 4.2.2006, lk 1).